1.

iesniedz Padomei, Komisijai un Ārējās darbības dienestam šādus ieteikumu — šīs iestādes: a) nodrošina, ka asociācijas nolīgums ir visaptverošs un tālredzīgs pamats attiecību ar Armēniju turpmākai attīstībai, lai palielinātu politisko apvienošanos, ekonomikas konverģenci un tiesību aktu tuvināšanu; b) nodrošina, ka ES un Azerbeidžānas un ES un Armēnijas asociācijas nolīguma noslēgšana atbilstoši prasībām, kas izvirzītas Parlamenta 2010. gada 20. maija rezolūcijā par nepieciešamību pēc ES stratēģijas attiecībā uz Dienvidkaukāzu, un EDSO Minskas grupas pamatprincipiem, kas iekļauti 2009. gada 10. jūlijā Akilā pieņemtajā kopīgajā paziņojumā, ir saistīta ar ievērojama progresa panākšanu Kalnu Karabahas konflikta risināšanā, tostarp ar uzticības veicināšanas pasākumiem un aktīvu starpgadījumu novēršanu sadursmju zonā, Armēnijas bruņoto spēku atkāpšanos no visām okupētajām teritorijām, kas atrodas ap Kalnu Karabahu, un to nodošanu Azerbaidžānas kontrolē, mehānismu aktīvai incidentu novēršanai un pamiera pārkāpumu gar kontaktlīniju izmeklēšanu, visu valsts iekšienē pārvietoto personu un bēgļu tiesībām atgriezties savās mājās un īpašumos un ar starptautiskajām drošības garantijām, kas ietvertu arī īstu starptautisko miera uzturēšanas operāciju, lai vienotos par piemērotiem nosacījumiem attiecībā uz turpmāko juridiski saistošo gribas izpausmi par Kalnu Karabahas galīgo statusu; c) uzsver, ka ir ļoti svarīgi nodrošināt demokrātiskas, pārredzamas un brīvas vēlēšanas, kuru pamatā ir godīga konkurence un kas ne tikai pašas par sevi izpaustos atbilstoši noteiktajai kārtībai vēlēšanu dienā 2012. gada maijā, vēlēšanām noritot saskaņā, bet arī nodrošinātu plurālismu, politisko sarunu vešanas brīvību, runas brīvību, visu politisko spēku vienlīdzīgu piekļuvi galvenajiem plašsaziņas līdzekļiem un pulcēšanās un pārvietošanās brīvību visā pirmsvēlēšanu un pēcvēlēšanu procesa laikā; uzsver, ka ES delegācijai Armēnijā būtu jānodrošina vajadzīgie līdzekļi, lai palielinātu ES ieguldījumu vēlēšanu procesu kvalitātē; atzinīgi vērtē pieņemto Armēnijas jauno vēlēšanu kodeksu, kurš atbilst starptautiskajām saistībām un ieteikumiem; d) uzsver, ka ir svarīgi pabeigt pārredzamu, neatkarīgu un objektīvu 2008. gada 1. marta notikumu izmeklēšanu, tostarp arī neatkarīgu izmeklēšanu saistībā ar policijas iejaukšanos demonstrācijas izklīdināšanas laikā; e) atzīst Armēnijas centienus sadarbībai ar Eiropu un uzskata tos par vajadzīgu katalizatoru un vērtīgu instrumentu reformu īstenošanai un sabiedrības atbalsta panākšanai šīm reformām, kuru mērķis ir stiprināt Armēnijas apņemšanos ievērot kopīgās tiesiskuma principus, respektēt cilvēktiesības un nodrošināt labu pārvaldību; f) ietver asociācijas nolīgumā tādus noteikumus un kritērijus attiecībā uz cilvēktiesību aizsardzību un veicināšanu, kuros atspoguļoti augstākie starptautiskie un Eiropas standarti, pēc iespējas vairāk pamatojoties uz Eiropas Padomes un EDSO sistēmām un notiekošo ES un Armēnijas dialogu cilvēktiesību jomā; g) uzsver, ka ir svarīgi asociācijas nolīgumā garantēt pamatbrīvību, tostarp pulcēšanās brīvības un apvienošanās tiesību, izmantošanu, pilsoniskās sabiedrības veidošanu, tiesiskumu, nepārtrauktu cīņu pret korupciju, tirgus konkurētspējas garantēšanu un plašsaziņas līdzekļu neatkarību; h) mudina Armēnijas iestādes pieņemt tiesību aktu par diskriminācijas novēršanu, kurā būtu aizliegta diskriminācija seksuālās orientācijas un dzimuma identitātes dēļ jebkurā jomā; i) mudina Armēnijas iestādes ar jaunu sparu turpināt tiesību aktu reformu valstī; j) mudina Armēnijas varas iestādes turpināt Cilvēktiesību aizstāvja biroja izveidi, it īpaši, nodrošinot tam papildu finanšu un cilvēku resursus un sniedzot atbalstu jaunizveidotajiem reģionālajiem birojiem; nodrošina, ka atbalsts tādām iestādēm kā Cilvēktiesību aizstāvja birojs ir sabalansēts un proporcionāls pilsoniskās sabiedrības organizācijām sniegtajam atbalstam; k) īpaši uzsver, cik nozīmīga ir tiesu neatkarība, pārredzamas iepirkuma procedūras, politikas nodalīšana no uzņēmējdarbības un nepieciešamība izjaukt ekonomikā pastāvošās oligarhiskās struktūras, uzticamas tiesas procedūras, kas neaizsargātajām iedzīvotāju grupām garantē taisnīgu tiesu un iespējas griezties tiesu iestādēs, droši pētnieciskās žurnālistikas apstākļi un piekļuve informācijai un neatkarīgajiem un sociāliem plašsaziņas līdzekļiem, kā arī visu veidu spīdzināšanas un nežēlīgas izturēšanās izskaušana pagaidu izmitināšanas centros; mudina Armēnijas valdību darīt visu iespējamo, lai turpinātu ievērot ES labāko praksi un ieteikumus minētajās jomās; l) uzsver, cik lielu nozīmi Eiropas Savienība piešķir cīņai pret korupciju un tās novēršanai Austrumu partnerības valstīs, īpaši ņemot vērā Padomes 3135. sanāksmē, kas notika 2011. gada 13. un 14. decembrī, pieņemtos Secinājumus par sadarbību tieslietu un iekšlietu jomā Austrumu partnerības ietvaros; m) uzsver saistību starp tiesībaizsardzības iestāžu reformu partnervalstīs un pasākumiem finanšu noziegumu, korupcijas, noziedzīgi iegūtu līdzekļu legalizācijas un terorisma finansēšanas apkarošanai; n) uzsver nepieciešamību apkarot tiesībaizsardzības iestāžu un policijas nesodāmību, cita starpā nodrošinot apcietinājumā un slēgtās iestādēs konstatēto spīdzināšanas gadījumu un tiesību pārkāpumu pilnīgu izmeklēšanu; o) nodrošina, ka visā asociācijas nolīguma apspriešanas laikā notiek regulāras un sistemātiskas konsultācijas ar Armēnijas pilsonisko sabiedrību un nevalstiskajām organizācijām, un nodrošina, ka to ieteikumi tiek reģistrēti un attiecīgā gadījumā arī ņemti vērā; p) nodrošina, ka asociācijas nolīgums atbilst starptautisko tiesību principiem, it īpaši attiecībā uz ANO Hartu, Helsinku konferences noslēguma aktu un EDSO principiem, proti, spēka neizmantošanu, teritoriālo integritāti un pašnoteikšanās tiesībām, q) atgādina visām pusēm, ka Kalnu Karabahas konflikta mierīga risināšana ir vienīgā iespējamā alternatīva; uzsver, ka draudi pielietot fizisku spēku kaitē starptautiskās sabiedrības kopīgajiem centieniem; r) aicina Armēniju un Azerbaidžānu veikt uzticības veicināšanas pasākumus visā frontes līniju garumā, tostarp atsaukt snaiperus no sadursmju zonas (atbilstoši EDSO ieteikumiem), atsaukt artilēriju un pārtraukt tās izmantošanu, ievērojami palielināt EDSO novērotāju skaitu, kas būtu kā pagaidu pasākums līdz brīdim, kad miera līguma īstenošanas gaitā teritorijā tiks izvietoti ANO starptautiskie miera uzturēšanas spēki; aicina Armēniju pārtraukt sūtīt regulārajā armijā iesauktās personas dienēt Kalnu Karabahas reģionā; s) stiprina Eiropas Savienības kompetenci konfliktu risināšanas un starpniecības jomā, cita starpā palielinot tās atbalstu Minskas grupas centieniem un piedāvājot aktīvāk iesaistīties uzticības palielināšanā starp konfliktā iesaistītajām pusēm, tostarp palīdzot tām, īstenojot ES finansētus uzticības veicināšanas projektus, kuru mērķis ir palielināt sabiedrības atbalstu savstarpējas piekāpšanās izrādīšanai un mierīgai konflikta risināšanai, kā arī sniedzot atbalstu humānās palīdzības programmām, kas paredzētas konfliktu skartajiem reģioniem, jo īpaši, atmīnēšanas darbībām; t) pārņem nozīmīgāku lomu, meklējot risinājumus Kalnu Karabahas konfliktam, atbalstot uzticības veicināšanas pasākumus, kuru gaitā tiks samierinātas Armēnijas un Azerbaidžānas kopienas un popularizētas miera, izlīguma un visu pušu savstarpējās uzticības idejas; uzsver, ka gan Armēnijai, gan Azerbaidžānai ir jāveic visi vajadzīgie pasākumi, lai nodrošinātu, ka Minskas grupas lēmumi, kas pieņemti, lai panāktu mierīgu Kalnu Karabahas konflikta atrisinājumu, tiek pilnībā un savlaicīgi īstenoti; uzsver, ka ES pārstāvjiem ir vajadzīga beznosacījumu piekļuve Kalnu Karabahai un apkārtējiem okupētajiem reģioniem; u) uzskata, ka ES iesaistīšanās EDSO Minskas grupā būtu uzskatāma par ES līdzdalības palielināšanu Armēnijas un Azerbaidžānas konflikta risināšanā; v) stiprina Eiropas Savienības kompetenci konfliktu risināšanas jomā Dienvidkaukāzā, cita starpā atbalstot Minskas grupas centienus un sagatavojot pamatu uzticības veicināšanas pasākumu īstenošanai, kā abpusēji vienojušies Azerbaidžānas un Armēnijas prezidenti; uzsver nepieciešamību visdrīzākajā laikā mierīgi atrisināt konfliktu starp Armēniju un Azerbaidžānu atbilstoši starptautisko tiesību principiem un lēmumiem un dokumentiem, kas šajā sakarībā apstiprināti; w) aicina visus ārējos konflikta dalībniekus izrādīt labo gribu un palīdzēt panākt tā drīzu un mierīgu atrisinājumu; x) aicina Armēnijas un Azerbaidžānas vadītājus rīkoties atbildīgi, mīkstināt apgalvojumus un atturēties no musinošiem paziņojumiem, lai pavērtu ceļu patiesam dialogam visos sabiedrības līmeņos un liktu pamatu efektīviem uzticības veicināšanas pasākumiem; y) pauž bažas par militāro spēku koncentrēšanu reģionā un jo īpaši par Armēnijas lielajiem militārajiem izdevumiem, kuru dēļ tiek atņemti resursi steidzamāku jautājumu risināšanai, piemēram, nabadzības samazināšanai, sociālajam nodrošinājumam un ekonomikas attīstībai, un šajā sakarībā aicina dalībvalstis pārtraukt ieroču un munīcijas piegādi gan Azerbaidžānai, gan Armēnijai saskaņā ar EDSO 1992. gada februārī izteikto prasību līdz brīdim, kamēr abas puses nav panākušas un parakstījušas visaptverošu izlīgumu; z) šajā sakarībā atzīmē nepieciešamību izmeklēt satraucošos ziņojumus par Armēnijas varas iestāžu īstenoto apmetņu būvniecības politiku nolūkā tādējādi palielināt okupētajās Kalnu Karabahas teritorijās dzīvojošo armēņu skaitu; aa) uzsver, cik svarīga ir Armēnijas un Turcijas 2009. gadā Cīrihē parakstīto protokolu ratifikācija un pastiprina centienus nolūkā normalizēt attiecības starp Armēniju un Turciju, kā rezultātā varētu tikt atvērta robeža starp abām valstīm bez jebkādiem nosacījumiem; atzinīgi vērtē lēmumu uzsākt sarunas par padziļinātu un visaptverošu brīvās tirdzniecības zonu un šajā sakarībā uzsver, ka nav pieņemama tāda situācija, ka ilgstoši ir slēgta robeža starp valstīm, kuras vēlas kļūt par ES dalībvalstīm vai asociētajām valstīm, un mudina novērst šo situāciju; ab) mudina Armēniju censties saskaņot tās politiku attiecībā uz Irānu ar ES pieeju attiecībā uz šo valsti; ac) uzsver, ka asociācijas nolīgums jāizmanto, lai veicinātu reģionu sinerģiju un sadarbību; uzsver saikni, kas pastāv starp demokrātisku, plurālistisku attīstību un konfliktu atrisināšanu, kuras viena otru papildina un pastiprina; īpaši uzsver, cik svarīgi ir veidot sinerģiju transporta un enerģētikas jomās; aicina visas puses pilnvērtīgi iesaistīties daudzpusējā sadarbībā Austrumu partnerības ietvaros, nesaistot šo sadarbību ar konfliktiem; ad) nosaka veidus, kā veicināt dialogu un reģionālo sadarbību, atbalstot tādas organizācijas kā Reģionālais vides centrs (REC) ar tādu kopīgu pārrobežu projektu palīdzību, kuros iesaistītas Armēnijas, Azerbaidžānas un Gruzijas NVO, vietējās kopienas un ieinteresētās puses; ae) mudina Armēniju nekavējoties ratificēt Starptautiskās Krimināltiesas Romas statūtus, tādējādi sperot ievērojamu soli uz priekšu valsts tiesību aktu saskaņošanā ar starptautiskajiem tiesu iestāžu sadarbības nolīgumiem, kurus noslēgušas Eiropas Savienības dalībvalstis; af) mudina Armēnijas varas iestādes parakstīt un ratificēt Konvenciju par pretkājnieku mīnu izmantošanas, uzglabāšanas, ražošanas un pārvietošanas aizliegumu un par to iznīcināšanu un Konvenciju par kasešu munīciju; ag) uzsver mobilitātes nozīmību Eiropas integrācijas veicināšanā; jaunatnes un akadēmiķu mobilitāti izvirza par prioritāti sarunās par vīzu režīma atvieglošanas un atpakaļuzņemšanas nolīgumiem; aicina Armēniju uzlabot valsts tiesību aktus, kas reglamentē augstāko izglītību, īpašu uzsvaru liekot uz zinātnisko grādu saskaņošanas procedūrām un studiju prakses tiesisko regulējumu, ņemot vērā Boloņas procesu; nodrošina noteikumu patvēruma jomā pilnīgu atbilstību starptautiskajiem pienākumiem un saistībām un ES standartiem; ah) nodrošina pārredzamu valsts līdzekļu pārvaldību un valsts iepirkuma tiesību aktu uzlabošanu nolūkā garantēt labu pārvaldību un pārredzamu lēmumu pieņemšanas procesu; ai) veicina plašu nozaru sadarbību starp ES un Armēniju, īpaši veicina regulējuma konverģenci un skaidro tās priekšrocības šajā jomā un šajā nolūkā sniedz vajadzīgo finansiālo un tehnisko palīdzību; aj) atzinīgi vērtē ES labākās prakses un ES ieteikumu ņemšanu vērā no Armēnijas puses, sagatavojot valsts rīcības plānus tiesiskuma, brīvības un drošības jomās, un īpaši ņem vērā būtiskos rezultātus, kas līdz ar Kopīgās mobilitātes partnerības deklarācijas parakstīšanu panākti migrācijas jomā; ak) veic pasākumus, kas vajadzīgi, lai ietvertu asociācijas nolīgumā noteikumus, kas ļauj Armēnijai piedalīties Kopienas programmās un aģentūru darbā, kā pamatinstrumentu Eiropas integrācijas veicināšanai visos līmeņos; al) uzsver nepieciešamību panākt ilgtspējīgu ekonomiku, tostarp sekmējot atjaunojamo enerģijas avotu izmantošanu un energoefektivitāti atbilstoši ES mērķiem klimata pārmaiņu jomā; nodrošina, ka enerģētikas nozare tiek attīstīta saskaņā ar ES vides standartiem un ANO Konvencijai par ietekmes uz vidi novērtējumu pārrobežu kontekstā (ESPOO Konvencija); am) vēlreiz atkārto prasību laikā līdz 2016. gadam slēgt Medzamoras kodolspēkstaciju, jo to nav iespējams modernizēt tā, lai tā atbilstu patlaban pieņemtajiem, starptautiski atzītajiem standartiem; an) sniedz vajadzīgo tehnisko atbalstu tūlītējai sarunu sākšanai par visiem asociācijas nolīguma aspektiem un nodrošina, ka nesen uzsāktās sarunas par padziļinātu un visaptverošu brīvās tirdzniecības zonu tiek pakāpeniski turpinātas; ao) ietver asociācijas nolīgumā spēcīgu parlamentāro dimensiju, kas paredz Armēnijas Nacionālās asamblejas un Eiropas Parlamenta pilnīgu iesaistīšanos asociācijas nolīguma īstenošanā un uzraudzībā; sniedz gan tehnisku, gan finansiālu palīdzību Armēnijas parlamentam, lai tas varētu pilnvērtīgi attīstīt savas konstitucionālās funkcijas, struktūras un dienestus, tostarp izveidot pilntiesīgas pastāvīgās komitejas un pilnveidot mijiedarbību ar pilsonisko sabiedrību; regulāri sniedz informāciju Eiropas Parlamentam par sarunu procesa norisi; ap) ietver asociācijas nolīgumā skaidrus kritērijus attiecībā uz tā īstenošanu un paredz uzraudzības mehānismus, tostarp prasību regulāri sniegt ziņojumus Eiropas Parlamentam; aq) sniedz mērķtiecīgāku finansiālo un tehnisko atbalstu Armēnijai, lai nodrošinātu tās spēju izpildīt saistības, kas izriet no sarunām par asociācijas nolīgumu un no tā pilnīgas īstenošanas, turpinot piedāvāt visaptverošas iestāžu darba uzlabošanas programmas, tostarp tādās jomās kā civildienesta un tiesu sistēmas reforma; ar) mudina Armēnijas varas iestādes pilnībā izmantot ES Augsta līmeņa padomdevējas grupas pieredzi sarunu un īstenošanas procesā un pilnībā informēt ES padomdevējus par pasākumiem attiecībā uz Austrumu partnerības integrētās robežu pārvaldības iniciatīvu; apsver šāda atbalsta sniegšanu visiem austrumu partneriem; as) atzīst Armēnijas vērienīgo reformu plānu saskaņā ar Austrumu partnerību un nodrošina pienācīgu atbalstu atbilstīgi principam „lielāks atbalsts lielākām reformām” atbilstoši reformu gaitai un sasniegtajiem demokrātijas un cilvēktiesību rādītājiem; at) atbilstīgi kopīgajam paziņojumam „Jauna atbilde uz mainīgo situāciju kaimiņvalstīs” palielina ES atbalstu Armēnijas pilsoniskās sabiedrības organizācijām, lai tās spētu veikt valsts reformu un saistību izpildes starptautisku uzraudzību un nodrošināt lielāku valsts atbildību šajā jomā; au) mudina Eiropas Savienības pārrunu grupu turpināt labo sadarbību ar Eiropas Parlamentu, pastāvīgi sniedzot dokumentāli apstiprinātu informāciju par panākto progresu saskaņā ar LESD 218. panta 10. punktu, kurā noteikts, ka Parlamentu nekavējoties un pilnībā informē visos procedūras posmos;